Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: pedig — a 30/1998. (VI. 25.) AB határozat indokolásának
Paragraph Index: 1458

92. Ha a magyar jogszabály a közösségi joggal, a megjelölt közösségi előírásokkal csak részben egyeztethető össze (az összeegyeztethetőség fogalmáról ld. a tájékoztató 16. pontját), erre a körülményre a záró rendelkezések között elhelyezett jogharmonizációs klauzulában utalni kell. Ennek megfelelő módja lehet az is, ha a szövegezés általános jelleggel szól csupán az összeegyeztethetőség részlegességéről: „... az Európai Közösségek következő jogszabályával részben összeegyeztethető szabályozást tartalmaz...”. Másrészt az összeegyeztethetőség részlegességére lehet ennél pontosabban is utalni, a közösségi jogszabály címét követően elhelyezett zárójelek között a következőképpen: „(az irányelv ... cikke kivételével)”. Jogszabály-szerkesztési hibának minősül a jövőben, ha a közösségi jogszabállyal való összeegyeztethetőség részlegességére történő hivatkozás elmarad. Szükséges tehát a harmonizáció részlegességét jelezni, ellenkező esetben ugyanis a záró rendelkezések e szabálya félrevezető lehet. Elhagyható a jogharmonizáció részlegességének feltüntetése, ha a magyar jogszabály a közösségi jognak csupán olyan előírásaitól tér el vagy olyan előírásainak nem felel meg, amelyekhez — tartalmuknál, jellegüknél fogva — társult viszonyban, az Európai Unión kívüli országban még nem lehet igazodni.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes